Jarabina (polymorfný rod)

Jarabina (lat. Sorbus) v širšom zmysle je v niektorých rastlinných systémoch rod z čeľade ružovité, ktorý zahŕňa napríklad jarabinu vtáčiu, mukyňu, oskorušu, brekyňu, mišpuľku a mnohé ďalšie druhy.  Jeho pojmovým opakom je rod jarabina v užšom zmysle.

Systematika

Zaradenie v systéme 
Rod v dnešných systémoch patrí do tribusu Maleae, ktorý patrí čeľade ružovité (Rosaceae).

Vymedzenie rodu 
Rod jarabina (Sorbus) v širšom zmysle zahŕňa jednak to, čo sa v iných systémoch označuje ako rod jarabina (Sorbus) v užšom zmysle (čiže druh jarabina vtáčia a s ňou príbuzné mimoeurópske druhy) a jednak rastliny po slovensky obyčajne označované názvami mukyňa, oskoruša, brekyňa, mišpuľka a mnohé ďalšie druhy, ktoré často ani nemajú slovenské názvy (pozri nižšie). Staršie rod jarabina (Sorbus) v širšom zmysle navyše niekedy zahŕňal aj dnešné rody Sorbaronia, Aroniaria, arónia (Aronia), Eriolobus a časť rodu Pourthiaea, a v dávnejšej minulosti (u Crantza) navyše občas zahŕňal aj dnešné rody muchovník (Amelanchier), hruška (Pyrus), jabloň (Malus) a dula (Cydonia). 

Autorom rodu Sorbus je podľa medzinárodných pravidiel Linné 1753. Ten do svojho rodu Sorbus zaradil len druhy jarabina vtáčia (Sorbus aucuparia) a jarabina oskorušová (Sorbus domestica), čo je v podstate dnešný rod Sorbus v užšom zmysle rozšírený o dnešný rod Cormus. Už Linného súčasníci s takouto klasifikáciou nesúhlasili, a preto zužovali alebo rozširovali vymedzenie rodu Sorbus rozmanitým spôsobom. Napríklad Medicus 1789 rod Sorbus obmedzil len na druh Sorbus domestica. Naopak (už vyššie spomínaný) Crantz v roku 1763 použil extrémne široké vymedzenie rodu Sorbus a do tohto rodu zahrnul aj hrušky, jablká a podobne. Odhliadnuc od Crantza sú prvými autormi rodu Sorbus v širšom zmysle (teda autormi vymedzenia, v ktorom rod Sorbus zahŕňa najmä jarabinu vtáčiu, mukyňu, oskorušu, brekyňu a mišpuľku) Persoon 1806, Reichenbach 1832 a Fritsch 1898. Používanie rodu Sorbus v širšom zmysle je typické najmä pre texty v 20. storočí, pretože od začiatku 20. storočia takéto vymedzenie rodu Sorbus používala veľká väčšina textov. Už v 20. storočí však bolo jasné, že rod Sorbus v širšom zmysle je tvarovo dosť rôznorodý (teda polymorfný), a viacerí autori sa túto skutočnosť snažili zohľadniť aspoň tým, že ho členili na rôzne podskupiny (spravidla na podrody, alebo na sekcie, alebo na podrody a tie na sekcie a tie na série), pričom jeden z týchto podrodov je obsahovo mimochodom viac-menej zhodný s (dnešným) rodom Sorbus v užšom zmysle, ktorý zahŕňa jarabinu vtáčiu a s ňou bezprostredne príbuzné druhy. 

Od roku 1991 a potom intenzívnejšie od roku 2012 niektorí autori rod Sorbus v širšom zmysle neuznávajú a rozdeľujú ho na viacero menších rodov (čím sa fakticky nepriamo vracajú k systémom mnohých autorov v 18. a 19. storočí). Takéto rozdelenie rodu Sorbus v širšom  zmysle na začiatku 21. storočia podporujú už viaceré štúdie, podľa ktorých rod Sorbus v širšom zmysle nie je monofyletický a teda by vo fylogenetických systémoch mal byť rozdelený na menšie, monofyletické rody. V konkrétnostiach si však výsledky týchto štúdií vzájomne protirečia a okrem toho rod Sorbus v širšom zmysle zahŕňa veľa hybridných druhov, preto je sporné, ako presne má toto rozdelenie na menšie rody vyzerať, a nie je istý ani presný počet týchto menších rodov - niektorí autori navrhujú nahradiť rod Sorbus v širšom zmysle len dvoma rodmi (jeden je príbuzný s hruškou a druhý s jabloňou), ale väčšina autorov navrhuje nahradiť rod Sorbus v širšom zmysle oveľa väčším počtom menších rodov, ktoré viac či menej zodpovedajú dovtedajším podrodom (či sekciám) rodu Sorbus v širšom zmysle. Z dôvodu týchto nejasností (a z iných dôvodov) viacerí autori v súčasnosti (stav: okolo roku 2022) rozdelenie na menšie rody nerealizujú a naďalej pracujú len s rodom Sorbus v širšom zmysle.

Niektorí autori (v súčasnosti i v minulosti) neuznávajú rod Sorbus ani v širšom ani v užšom zmysle, pretože celý jeho obsah považujú za súčasť rodu hruška (Pyrus). 

Zdroje tejto kapitoly:Phipps, James & Robertson, Kenneth & Smith, Paul & Rohrer, Joseph. (2011). A checklist of the subfamily Maloideae (Rosaceae). Canadian Journal of Botany. 68. 2209-2269. 10.1139/b90-288.Fay, M.F. and Rich, T.C.G. (2022), ROWANS, WHITEBEAMS AND SERVICE TREES. Curtis's Botanical Magazine, 39: 621-630. https://doi.org/10.1111/curt.12485Robertson, K. R., Phipps, J. B., Rohrer, J. R., & Smith, P. G. (1991). A Synopsis of Genera in Maloideae (Rosaceae). Systematic Botany, 16(2), 376Németh, Csaba & Papp, Nóra & Nosková, Jana & Maria, Höhn. (2020). Speciation by triparental hybridization in genus Sorbus (Rosaceae). Biologia Futura. 71. 10.1007/s42977-020-00003-x.KOVANDA, M. Flower and Fruit Morphology of Sorbus in Correlation to the
Taxonomy of the Genus. In: PRESLIA 1961, 33 : 1-16 Qiu J, Zhao Y, Qi Q, Chen X (2019) Sorbus lushanensis, a new species of Rosaceae from China. PhytoKeys 119: 97-105. https://doi.org/10.3897/phytokeys.119.32148KADEREIT, J. W. et al. Which changes are needed to render all genera of the
German flora monophyletic? Source: Willdenowia, 46(1) : 39-91 https://doi.org/10.3372/wi.46.46105REICHENBACH. H. G. L. Flora Germanica excursoria [...] [Vol. 2]. 1832. S. 627, 628 CRANTZ, H.  Stirpium Austriacarum Pars I. Continens fasciculos tres cum figuris aeneis. Editio altera. 1763 S. 83 a nasl.

Zoznam alternatívnych rodov 
Nasleduje zoznam menších rodov, ktorými je rod jarabina (Sorbus) v širšom zmysle (v jeho vymedzení zo začiatku 21. storočia) nahradený na stránkach POWO (stav: jar 2023, počty druhov sú podľa stránok POWO):
Alniaria (7 druhov)
Aria - mukyňa (57 druhov)
Cormus - oskoruša (jediný druh jarabina oskorušová/oskoruša domáca)
Dunnaria (jediný druh Dunnaria dunnii)
Griffitharia (19 druhov)
Hedlundia (48 druhov) 
Chamaemespilus - mišpuľka (jediný druh jarabina mišpuľková/mišpuľka horská) 
Karpatiosorbus (85 druhov) 
Majovskya (5 druhov)
Micromeles (11 druhov)  
Normeyera (9 druhov) 
Pleiosorbus (2 druhy)
Scandosorbus (2 druhy) 
Sorbus v užšom zmysle - jarabina v užšom zmysle (103 druhy) 
Thomsonaria (26 druhov)
Torminalis - brekyňa (jediný druh jarabina brekyňová/brekyňa obyčajná) 
Wilsonaria (jediný druh jarabina veľkoplodá)

Druhy rastúce na Slovensku  
Nasleduje zoznam druhov z rodu Sorbus v širšom zmysle, ktoré sa prirodzene vyskytujú na Slovensku. Vedecké názvy sú zoradené podľa abecedy a na prvom mieste je vždy uvedený najprv názov začínajúci sa slovom Sorbus a potom za lomítkom typický alternatívny názov (a teda alternatívne zaradenie) zo systémov, ktoré neuznávajú rod Sorbus  v širšom zmysle::

Sorbus ambigua/Majovskya ambigua – jarabina obojaká
Sorbus aria/Aria edulis/Aria nivea - jarabina mukyňová/mukyňa obyčajná/mukyňa: vrátane bývalých druhov jarabina budínska (Sorbus budaiana) a jarabina Huljákova/jarabina Huljakova (Sorbus huljakii) a možno aj druhu jarabina karpatská (Sorbus carpatica [sensu Borbás])
Sorbus atrimontis/Normeyera atrimontis – jarabina čiernokamenná
Sorbus aucuparia - jarabina vtáčia/jarabina: vrátane bývalých druhov jarabina holá (Sorbus glabrata), jarabina vlnatá (Sorbus lanuginosa) a taxónu jarabina vtáčia moravská/jarabina sladkoplodá (Sorbus aucuparia var. edulis)
Sorbus austriaca/Hedlundia austriaca – jarabina rakúska: výskyt na Slovensku pochybný
Sorbus buekkensis/Hedlundia buekkensis – jarabina bukovská: pochybný taxón
Sorbus caeruleomontana/Normeyera caeruleomontana – jarabina siná
Sorbus chamaemespilus/Chamaemespilus alpina – jarabina mišpuľková/mišpuľka horská/mišpuľka
Sorbus collina/Aria collina 
Sorbus danubialis/Aria danubialis  - jarabina podunajská: vrátane bývalých druhov jarabina Jávorkova (Sorbus javorkae) a jarabina Soóva (Sorbus soói)
Sorbus dolomiticola/Karpatiosorbus dolomiticola – jarabina dolomitová
Sorbus domestica/Cormus domestica – jarabina oskorušová/oskoruša domáca/oskoruša
Sorbus dominii/Karpatiosorbus dominii – jarabina Dominova
Sorbus futakiana/Karpatiosorbus futakiana – jarabina Futákova
Sorbus graeca/Aria graeca – jarabina grécka: pochybný taxón 
Sorbus haljamovae/Majovskya haljamovae
Sorbus hazslinszkyana/Hedlundia hazslinskyana – jarabina Hazslinszkého
Sorbus holubyana/Karpatiosorbus holubyana – jarabina Holubyho
Sorbus hostii/Normeyera hostii – jarabina Hostova
Sorbus intermedia/Scandosorbus intermedia – jarabina prostredná
Sorbus joannis/Karpatiosorbus joannis – jarabina Jánova
Sorbus kitaibeliana/Karpatiosorbus kitaibeliana: výskyt na Slovensku možný
Sorbus klasterkyana/Karpatiosorbus klasterkyana – jarabina Klášterského
Sorbus kmetiana/Karpatiosorbus kmetiana – jarabina Kmeťova
Sorbus magocsyana/Karpatiosorbus magocsyana – jarabina Mágocsyho
Sorbus margittaiana/Normeyera margittaiana – jarabina Margittaiho
Sorbus montisalpae/Normeyera montisalpae – jarabina horská
Sorbus pekarovae/Hedlundia pekarovae - jarabina pekárovská
Sorbus petraea/Aria petraea – jarabina skalná: nový objav z roku 2022
Sorbus ronnigeri/Hedlundia ronnigeri – jarabina Ronnigerova: problematický taxón
Sorbus salatini/Normeyera salatini
Sorbus scepusiensis/Hedlundia scepusiensis – jarabina spišská
Sorbus semipinnata/Hedlundia semipinnata – jarabina červenejúca: výskyt na Slovensku nejasný; dnes do tohto druhu obyčajne patrí aj bývalý druh jarabina dácka (Sorbus dacica), ktorej výskyt na Slovensku je pochybný 
Sorbus slovenica/Karpatiosorbus slovenica – jarabina slovenská
Sorbus subdanubialis/Aria subdanubialis – jarabina dolnodunajská
Sorbus sudetica/Majovskya sudetica – jarabina sudetská
Sorbus thaiszii/Aria thaiszii – jarabina Thaiszova
Sorbus thuringiaca/Hedlundia thuringiaca – jarabina durínska
Sorbus torminalis/Torminalis glaberrima – jarabina brekyňová/brekyňa obyčajná/brekyňa
Sorbus vajdae/Aria vajdae – jarabina Vajdova
Sorbus zertovae/Karpatiosorbus zertovae – jarabina Žertovej/jarabina Žertovova
Sorbus zolyomii/Aria zolyomii – jarabina Zólyomiho: výskyt na Slovensku pochybný

Nasledujúce druhy sa nevyskytujú na Slovensku, ale v minulosti sa mylne uvádzali ako druhy vyskytujúce sa na Slovensku:
Sorbus hungarica/Aria hungarica - jarabina uhorská/jarabina maďarská 
Sorbus pannonica/Aria pannonica – jarabina panónska
Sorbus semi-incisa/Aria semi-incisa [písané aj: semiincisa]  -jarabina zastrihnutá

Zdroje 

Ružovité